b'\n_START_ARTICLE_\nVelikosprski miting na Petrovoj gori\n_START_PARAGRAPH_\nVelikosprski miting na Petrovoj gori pod nazivom \xc2\xbbNarodni zbor bratstva i jednistva\xc2\xab bilo je masovno okupljanje pobunjenih Srba, pristiglih iz svih dijelova Hrvatske i tada\xc5\xa1nje Jugoslavije, na podru\xc4\x8dju Memorijalnog parka \xc2\xbbPetrova gora\xc2\xab\xc2\xa0odr\xc5\xbeano 4. kolovoza 1990. podno spomenika NOB-u Vojina Baki\xc4\x87a. Prema izvje\xc5\xa1tajima hrvatskih i jugoslavenskih sredstava javnog priop\xc4\x87avanja okupilo se izme\xc4\x91u 50. i 100.000 ljudi._NEWLINE_Miting je bio najavljivan na skupovima pobunjenih Srba u Karlovcu, Kordunu i Banovini jo\xc5\xa1 od velja\xc4\x8de 1990. godine._NEWLINE_Miting je bio obilje\xc5\xbeen velikosprskom ikonografijom, koja je uklju\xc4\x8divala vjerske ikone Srpske pravosl\xc4\x8davne crkve, portrete Slobodana Milo\xc5\xa1evi\xc4\x87a, \xc4\x8detni\xc4\x8dko i juoslavensko znakovlje te prijete\xc4\x87im porukama hrvatskim vlastima (posebice predsjedniku Franji Tu\xc4\x91manu) poput Ovo je Srbija i Idemo na Zagreb koje su prenijeli gotovo svi srpski mediji. Miting su organizirali Savez antifa\xc5\xa1isti\xc4\x8dkih boraca te op\xc4\x87ine vlasti op\xc4\x87ina Vojni\xc4\x87 i Vrginmost. Uz predstavnike op\xc4\x87inskih vlasti, govorili su i narodni heroji Milka Kuflin i Du\xc5\xa1an Peki\xc4\x87. Kuflin je hrvatsku vlast prozvala fa\xc5\xa1isti\xc4\x8dkom, a Peki\xc4\x87 je zahtijevao uhi\xc4\x87enje svih nekomunisti\xc4\x8dkih du\xc5\xbenosnika u Sloveniji i Hrvatskoj._NEWLINE_Jugoslavenska milicija posredovala je u usmenom obra\xc4\x8dunu prista\xc5\xa1a organizatora mitinga i prista\xc5\xa1a Srpske demokratske stranke koji su zahtijevali i da se \xc4\x8delnik SDS-a Jovan Opa\xc4\x8di\xc4\x87 obrati mno\xc5\xa1tvu._NEWLINE_Predstavnici SR Srbije skup su prozvali miroljubivim, opovrgavaju\xc4\x87i hu\xc5\xa1ka\xc4\x8dke poruke izre\xc4\x8dene prema hrvatskim vlastima, a general Teki\xc4\x87 iz JNA optu\xc5\xbeio je Hrvatsku radioteleviziju za monta\xc5\xbeu. S druge strane, predstavni\xc5\xa1tvo SR Hrvatske osudilo je skup, no u tome je ostalo usamljeno u europskoj i me\xc4\x91unarodnoj javnosti, koja nije obavije\xc5\xa1tavala o mitingu._NEWLINE_Jedan od organizatora mitinga bio je i dotada\xc5\xa1nji predsjednik Predsjedni\xc5\xa1tva SR Hrvatske Ivo Latin, a 2009. predsjednik Stjepan Mesi\xc4\x87 posmrtno ga je odlikovao Redom hrvatskog pletera za osobit doprinos razvitku i ugledu Republike Hrvatske i dobrobiti njezinih gra\xc4\x91ana unato\xc4\x8d o\xc4\x8diglednom propustu. Paradoksalno, Latin je odlikovan na Dan dr\xc5\xbeavnosti Hrvatske, \xc5\xa1to je ve\xc4\x87i dio javnosti protuma\xc4\x8dio kao pljusku hrvatskoj dr\xc5\xbeavnosti i pobjedi izvojenoj u Domovinskom ratu.'